## Pravilnik o veterinarsko-zdravstvenim uvjetima za izlov, uzgoj, pročišćavanje i stavljanje u promet živih školjaka

### NN 129/1999 (1.12.1999.), Pravilnik o veterinarsko-zdravstvenim uvjetima za izlov, uzgoj, pročišćavanje i stavljanje u promet živih školjaka

# MINISTARSTVO POLJOPRIVREDE I ŠUMARSTVA

Na temelju članka 18. Zakona o veterinarstvu ("Narodne novine" br. 70/97)
ministar poljoprivrede i šumarstva donosi

## PRAVILNIK

### O VETERINARSKO-ZDRAVSTVENIM UVJETIMA ZA IZLOV, UZGOJ, PROČIŠĆAVANJE I STAVLJANJE U PROMET ŽIVIH ŠKOLJAKA

I. TEMELJNE ODREDBE

Članak 1.

1) Ovaj Pravilnik određuje veterinarsko-zdravstvene uvjete koje moraju
ispunjavati fizičke i pravne osobe u obavljanju djelatnosti izlova, uzgoja,
pročišćavanja i stavljanja u promet živih školjaka, namijenjenih za ljudsku
prehranu u sirovom stanju ili za preradu.

2) Ovaj Pravilnik, u obavljanju djelatnosti iz stavka 1. ovoga članka,
odnosi se i na bodljikaše, plaštenjake i morske puževe, osim odredbi koje
se odnose na pročišćavanje.

Članak 2.

U smislu ovog Pravilnika pojedini izrazi imaju sljedeća značenja:

a) *morski biotoksini* - otrovne tvari koje se mogu nakupiti u
školjkama, ako plankton kojim se hrane sadrži biotoksine;

b) *čista morska voda* - morska ili boćata voda koja ne sadrži
mikrobiološko zagađenje, te toksične ili nepoželjne tvari, a koje se mogu
pojaviti prirodno ili nakon otpuštanja u okoliš u količinama koje mogu
negativno utjecati na kakvoću i okus školjaka;

c) *održavanje -* skladištenje živih školjaka u spremnicima ili
bazenima koji sadrže čistu morsku vodu ili na prirodnim prostorima, kako
bi se uklonio mulj, pijesak ili blato, a čija kakvoća ne ukazuje na potrebu
za ponovnim polaganjem ili tretiranjem u centrima za pročišćavanje;

d) *čuvanje* - skladištenje živih školjaka prije njihovog stav-
ljanja u promet na temperaturi od 00 C do +40 C.

d) *sakupljač* - fizička ili pravna osoba koja obavlja djelatnost
sakupljanja/izlovljavanja živih školjaka iz proizvodnog područja, u svrhu
obrade i stavljanja u promet;

e) *proizvodno područje* - dio mora, ušće ili laguna s prirodnim
naslagama školjaka, odnosno mjesto namijenjeno za uzgoj školjaka, određeno
od nadležnog tijela;

f) *područje za ponovno polaganje školjaka* - dio mora, ušća ili
lagune čije su granice označene plutačama, stupovima ili na drugi vidljiv
način, određeno od nadležnog tijela, a koje se upotrebljava isključivo
za prirodno pročišćavanje školjaka;

g) *otpremni centar* - objekt na obali ili na moru, odobren od
nadležnog tijela, a koji služi za prihvat, održavanje, pranje, čišćenje,
sortiranje i pakiranje živih školjaka namijenjenih za ljudsku prehranu;

h) *centar za pročišćavanje* - objekt sa spremnicima oprem-
ljenim čistom ili pročišćenom morskom vodom, u kojima žive školjke ostaju
dok se ne ukloni njihova mikrobiološka zagađenost te postanu upotrebljive
za ljudsku prehranu;

i) *ponovno polaganje* - postupak prijenosa živih školjaka u određeno
odobreno područje radi otklanjanja njihovog zagađenja prirodnim pročišćavanjem,
koji se obavlja pod kontrolom nadležnog veterinarskog inspektora. Ponovnim
polaganjem ne smatra se polaganje živih školjaka na područje pogodno za
daljnji uzgoj;

j) *serija ulova* - količina živih školjaka sakupljena/izlovljena
iz proizvodnog područja od jednog sakupljača, odnosno uzgajivača, a koja
se doprema u određeno područje za ponovno polaganje školjaka, odnosno u
odobreni otpremni centar, centar za pročišćavanje ili objekt za preradu.

Članak 3.

Ovim Pravilnikom određuju se veterinarsko-zdravstveni uvjeti za:

- proizvodna područja;

- područja za ponovno polaganje školjaka;

- uzgajališta školjaka;

- otpremne centre;

- centre za pročišćavanje školjaka.

Članak 4.

Proizvodna područja i područja za ponovno polaganje školjaka iz članka
3. stavak 1. podstavak 1. i 2. ovog Pravilnika, na prijedlog Ministarstva
poljoprivrede i šumarstva, određuje nadležno tijelo posebnim propisom.

Članak 5.

1) Zahtjev za odobrenje objekata iz članka 3. stavka 1. podstavka 3.,
4. i 5. ovoga Pravilnika podnosi se Ministarstvu poljoprivrede i šumarstva
- Upravi za veterinarstvo.

2) Uz zahtjev iz stavka 1. ovoga članka, za odobrenje uzgajališta školjaka
mora se priložiti:

- suglasnost na lokaciju nadležnog veterinarskog ureda, izdanu na temelju
analiza propisanih monitoringom i godišnjim planom praćenja;

- potvrdu nadležnog tijela da je predviđeno uzgajalište u proizvodnom
području I ili II, određenom u skladu s vrijednostima propisanim u tabeli
iz članka 6. stavka 4. ovog Pravilnika;

- ugovor o korištenju pomorskog dobra;

- izvod iz katastra s nacrtom položaja predviđenog uzgajališta.

3) Uz zahtjev za odobrenje projektne dokumentacije prije izgradnje/rekonstrukcije
objekata iz članka 3. stavka 1. podstavka 4. i 5. mora se priložiti:

- suglasnost na lokaciju nadležnog veterinarskog ureda;

- tehnološko-tehnička projektna dokumentacija;

- projekt vode, kanalizacije i sustava za pročišćavanje morske vode;

- analize mora i pitke vode.

4) Objekti iz članka 3. stavka 1. podstavaka 4. i 5. ovoga Pravilnika
moraju imati program određivanja vlastitih kritičnih točaka zagađenja,
koji se sastoji od: HACCP i SSOP programa, Programa edukacije djelatnika
i Programa povrata proizvoda.

5) Program iz stavka 4. ovoga članka mora biti odobren od Ministarstva
poljoprivrede i šumarstva - Uprave za veterinarstvo.

II. PROIZVODNA PODRUČJA

Članak 6.

1) Uzgoj i sakupljanje školjaka može se obavljati jedino u proizvodnim
područjima.

2) Granice proizvodnih područja moraju biti točno utvrđene (planimetrija).

3) Granice između pojedinih proizvodnih područja moraju biti međusobno
udaljene najmanje 300 m.

4) Unutar proizvodnih područja moraju se odrediti područja različite
kakvoće mora (I, II i III), u skladu s vrijednostima propisanim u sljedećoj
tabeli:

|  |  |  |  |
| --- | --- | --- | --- |
| PODRUČJE      KAKVOĆE  MORA | fekalni       koliformi | E.coli | Salmonella      vrste |
| I | <300 u 100 g     mesa i  međuljušturne  tekućine | <100 u 100 g  mesa i  međuljušturne  tekućine | 0 u 25 g mesa |
| II | <6000 u 100  g mesa i   međuljušturne  tekućine u  90% uzoraka | <4600 u 100  g mesa i   međuljušturne  tekućine u  90% uzoraka |  |
| III | <6000 u 100  g mesa i   međuljušturne  tekućine |  |  |

5) Nakon izlova/sakupljanja u području I školjke se moraju prevoziti
u otpremne centre.

6) Iznimno od stavka 5. ovoga članka, žive školjke u količini do 10
kg se na uzgajalištu mogu neposredno prodavati krajnjem potrošaču za vlastite
potrebe.

7) Nakon izlova/sakupljanja u područjima II i III školjke se prethodno
moraju dopremati u područja za ponovno polaganje školjaka ili u centre
za pročišćavanje.

8) Vrijednosti testiranja školjaka izlovljenih/sakupljenih izpodručja
II prije ponovnog polaganja ili pročišćavanja u centru ne smiju prelaziti
6 000 fekalnih koliforma u 100 g mesa i međuljušturne tekućine (MPN test
- 5 razrjeđenja u 3 podloge), odnosno 4 600 E. coli na 100 g mesa u 90
% uzoraka, a iz područja III - 60 000 fekalnih koliforma u 100 g mesa i
međuljušturne tekućine.

III. UVJETI ZA IZLOV I OTPREMU ŽIVIH ŠKOLJAKA U OTPREMNE CENTRE,
CENTRE ZA PROČIŠĆAVANJE, PODRUČJA ZA PONOVNO POLAGANJE ILI OBJEKTE ZA PRERADU

Članak 7.

1) Prilikom izlova, odnosno otpreme živih školjaka u otpremne centre,
područja za ponovno polaganje, centre za pročišćavanje ili objekte za preradu,
mora se spriječiti:

- mehaničko oštećenje ljušture ili mekog tkiva školjaka;

- moguća naknadna kontaminacija koja bi dovela do promjene higijenske
ispravnosti školjaka.

2) U otpremnim centrima, centrima za pročišćavanje i područjima za ponovno
polaganje školjaka, uzgajivačima i sakupljačima školjaka prilikom dopreme
izdaju se propisane potvrde za svaku dopremljenu količinu, o kojima se
vodi posebna evidencija (PRILOG 1 i 2 ovog Pravilnika).

IV. UVJETI ZA PONOVNO POLAGANJE ŽIVIH ŠKOLJAKA

Članak 8.

U područjima za ponovno polaganje školjaka moraju se ispunjavati sljedeći
uvjeti:

- kakvoća mora mora biti u skladu s vrijednostima propisanim za područje
I, u tabeli iz članka 6. stavak 4. ovog Pravilnika;

- postupak ponovnog polaganja u morsku vodu mora omogućiti školjkama
ponovnu uspostavu prirodnog načina ishrane;

- žive školjke moraju ostati u morskoj vodi u području za ponovno polaganje
dok se broj fekalnih koliforma ne smanji na vrijednosti propisane člankom
22. ovog Pravilnika;

- udaljenost između pojedinih područja za ponovno polaganje ne može
biti manja od 300 m;

- unutar područja za ponovno polaganje moraju biti odvojene lokacije
za polaganje uzgojenih i divljih školjaka različitog pod-
rijetla, tako da se spriječi njihovo miješanje;

- za svako određeno područje, njegov korisnik mora voditi propisanu
evidenciju o podrijetlu školjaka (PRILOG 3 ovog Pravilnika), te postojati
karta područja u koju se unose promjene prostora po datumima za svaki izlov
školjaka;

- školjke se polažu u područje za ponovno polaganje po sistemu "sve
unutra, sve van".

V. UVJETI ZA CENTRE ZA PROČIŠĆAVANJE I OTPREMNE CENTRE

*Opći uvjeti*

Članak 9.

1) Otpremni centri i centri za pročišćavanje moraju biti izgrađeni na
području na kojem nisu ugroženi od, niti ugrožavaju, industrijske, stambene
i druge objekte u okolini.

2) Objekti iz stavka 1. ovoga članka moraju biti izgrađeni na kompaktnom
i ocjedilnom tlu s niskom razinom podzemnih voda, te izvan područja ugroženog
poplavama i klizanju terena.

3) Otpremni centri iz stavka 1. ovoga članka mogu biti smješteni i na
plovilima.

Članak 10.

Objekti iz članka 9. ovog Pravilnika moraju imati:

- čvrstu konstrukciju;

- čvrstu podnu površinu koja se lako čisti, pere i dezinficira, s nagibom
za odvod vode u kanalizaciju;

- dostatan radni prostor;

- glatke zidove koji se lako čiste, peru i dezinficiraju;

- osigurano osvjetljenje tijekom rada jačine 550 lx;

- opremu i pribor izrađene od nehrđajućeg materijala;

- garderobne i sanitarne prostorije za muške i ženske djelatnike, međusobno
odvojene;

- odgovarajuću opremu i pribor za čišćenje, pranje i dezinficiranje
objekta, opreme i pribora za rad;

- opremu za dopremu/uskladištenje pitke vode ili uređaje za dopremu
čiste morske vode.

Članak 11.

1) Zaposleni djelatnici moraju biti obučeni za posao koji obavljaju.

2) Zaposleni djelatnici moraju nositi čistu radnu odjeću, a kada je
to potrebno i rukavice pogodne za rad.

3) Sve prostorije moraju biti čiste, a oprema i pribor moraju se detaljno
očistiti i dezinficirati na kraju radnog dana, a po potrebi i tijekom rada.

4) Zabranjeno je dovođenje u objekt domaćih životinja, a glodavci, insekti
i druge štetočine moraju se uništavati te spriječiti njihov ulazak u objekt.

5) Objekt se ne smije upotrebljavati u druge svrhe.

6) Otpadne tvari moraju se skladištiti na higijenski način na posebnom
prostoru, u posebnim pokritim spremnicima, te redovito uklanjati iz objekta.

7) Pročišćene školjke spremne za otpremu moraju se skladištiti u zatvorenim
spremnicima, koji onemogućavaju kontaminaciju i naknadnu promjenu njihovog
sadržaja.

*Centri za pročišćavanje*

Članak 12.

1) Žive školjke moraju se prije početka postupka pročišćavanja isprati
od mulja, upotrebom čiste morske ili pitke vode. Početno pranje može se
obaviti i u spremnicima za pročišćavanje.

2) Spremnici za pročišćvanje moraju imati dostatan protok morske vode,
s obzirom na svoj kapacitet.

3) Za pročišćavanje živih školjaka mora se upotrebljavati čista morska
voda, odnosno morska voda pročišćena prije uporabe.

4) Rad sustava za pročišćavanje mora omogućiti živim školjkama uspostavu
prirodnog načina ishrane, te onemogućiti njihovo onečišćenje.

5) Postupak pročišćavanja mora trajati dok školjke ne ispune mikrobiološke
standarde propisane člankom 22. ovog Pravilnika.

6) Ako se istodobno pročišćava više serija školjaka, one moraju biti
od iste vrste i dolaziti iz istog područja, ili iz različitih područja
koja imaju iste epizootiološke uvjete.

7) Debljina naslaga živih školjaka u spremniku ne smije spriječiti njihovo
otvaranje tijekom postupka pročišćavanja.

8) Nakon završetka postupka pročišćavanja, žive školjke moraju se isprati
pitkom, ili čistom morskom vodom.

Članak 13.

1) Centri za pročišćavanje moraju imati vlastite odobrene laboratorije
ili osigurati usluge drugih laboratorija odobrenih od nadležnih tijela.

2) Centri za pročišćavanje moraju voditi evidencije o:

- rezultatima mikrobioloških pretraga nepročišćenih živih školjaka;

- rezultatima mikrobioloških pretraga pročišćenih živih školjaka;

- rezultatima mikrobioloških pretraga vode koja se koristi u spremnicima;

- dopremljenim živim školjkama;

- otpremljenim živim školjkama;

- vremenu punjenja i pražnjenja sustava za pročišćavanje;

- utrošenim propisanim etiketama.

3) Evidencije iz stavka 2. ovoga članka moraju se čuvati jednu godinu.

4) Sve pročišćene školjke prilikom pakiranja označavaju se etiketom
na pakovini (PRILOG 4 ovog Pravilnika).

*Otpremni centri*

Članak 14.

1) Održavanje živih školjaka u otpremnim centrima ne smije prouzročiti
njihovo kontaminiranje.

2) Tijekom rukovanja i kalibracije školjaka mora se spriječiti njihovo
kontaminiranje ili bilo kakve promjene njihovih svojstava.

3) Pranje ili čišćenje živih školjaka mora se obavljati uporabom čiste
morske vode ili pitke vode pod tlakom, a voda za čišćenje ne smije se reciklirati.

4) Žive školjke moraju se otpremiti iz otpremnog centra najkasnije 72
sata nakon njihovog sakupljanja/izlovljavanja.

Članak 15.

1) Otpremni centri moraju imati vlastite odobrene laboratorije ili osigurati
usluge drugih laboratorija odobrenih od nadležnih tijela.

2) Odredba stavka 1. ovog članka ne primjenjuje se u slučaju kada su
propisane pretrage prethodno obavljene u centru za pročišćavanje.

3) Otpremni centri moraju voditi evidencije o:

- rezultatima svih propisanih pretraga na živim školjkama iz proizvodnog
područja;

- rezultatima svih propisanih pretraga na živim školjkama iz područja
za ponovno polaganje;

- dopremljenim živim školjkama.

4) Evidencije iz stavka 3. ovoga članka moraju se čuvati godinu dana.

VI. ČUVANJE I PAKIRANJE ŽIVIH ŠKOLJAKA

Članak 16.

Prostorije za čuvanje i pakiranje živih školjaka moraju biti u sastavu
otpremnog centra.

Članak 17.

Žive školjke moraju se pakirati na higijenski ispravan način, a materijal
koji se koristi za pakiranje:

- mora biti dovoljno čvrst;

- ne smije ugrožavati organoleptička svojstva živih školjaka;

- ne smije biti štetan po ljudsko zdravlje.

Članak 18.

Kamenice se moraju pakirati na način da je njihov konkavni dio ljušture
okrenut prema dolje.

Članak 19.

Zatvorena pakiranja živih školjaka ne smiju se otvarati do isporuke
trgovcu na malo, odnosno krajnjem potrošaču.

VII. OZNAČAVANJE POŠILJAKA

Članak 20.

1) Svako pakovanje živih školjaka u pošiljci mora sadržavati etiketu
(PRILOG 5 ovog Pravilnika), s naznačenom:

- zemljom podrijetla;

- vrstom živih školjaka (uobičajeni hrvatski i latinski naziv);

- nazivom i brojem otpremnog centra;

- datumom pakiranja.

2) Etiketa iz stavka 1. ovoga članka može se pričvrstiti na pakiranje
ili staviti unutar pakovine.

3) Etiketa iz stavka 1. ovoga članka mora biti trajna i otporna na vodu,
a otisnuti tekst čitljiv.

VIII. PRIJEVOZ ŽIVIH ŠKOLJAKA

Članak 21.

1) Žive školjke moraju se prevoziti u posebno prilagođenim prijevoznim
sredstvima.

2) Prijevozna sredstva iz stavka 1. ovoga članka moraju imati:

- unutrašnje stranice izrađene od nehrđajućeg materijala, a koje se
mogu lako čistiti, prati i dezinficirati;

- postavljen uređaj za hlađenje;

- odvod otpadnih voda s prihvatnim spremnikom, postavljen na dnu.

3) Žive školjke moraju se tijekom prijevoza u zatvorenim vozilima ili
spremnicima održavati na temperaturi od 00C do +40C.

4) Pakiranja živih školjaka moraju se prevoziti tako da se postave na
uzdignutu površinu ili se na drugi način mora spriječiti njihov izravan
kontakt s podom vozila.

5) Ako se pri prijevozu živih školjaka upotrebljava led, on mora biti
pripravljen od pitke ili čiste morske vode.

6) Žive školjke ne smiju se prevoziti s drugim proizvodima koji bi ih
mogli kontaminirati.

IX. VETERINARSKO-ZDRAVSTVENI UVJETI KOJE MORAJU ISPUNJAVATI
ŽIVE ŠKOLJKE PRI STAVLJANJU U PROMET

Članak 22.

1) Žive školjke namijenjene javnoj potrošnji moraju ispunjavati sljedeće
uvjete:

- imati organoleptičke osobine svojstvene svježim i živim školjkama;

- sadržavati manje od 300 fekalnih koliforma, odnosno manje od 100 E.
coli na 100 g mesa i međuljušturne tekućine, a što se utvrđuje na temelju
testiranja u 5 razrjeđenja u 3 podloge (MPN test) ili druge bakteriološke
pretrage koja daje ekvivalentne rezultate;

- ne smiju sadržavati Salmonella vrste u 25 g mesa (MPN test);

- ne smiju sadržavati toksične ili nedozvoljene tvari koje se pojavljuju
prirodno ili nakon otpuštanja u okoliš u količinama koje mogu negativno
utjecati na higijensku ispravnost školjaka;

- ne smiju sadržavati radionuklide iznad propisane granice;

- ukupni sadržaj paralitičkog otrova (Paralytic Shellfish Poison - PSP)
u jestivom dijelu mekušca (u cijelom tijelu ili pojedinom dijelu koji se
posebno jede) ne smije prelaziti 80 mikrograma na 100 grama mesa, u skladu
s biološkim metodama testiranja, a ako je potrebno zajedno s kemijskim
metodama za otkrivanje saxitoxina, ili drugim priznatim metodama. U slučaju
pojave spornih rezultata, kao referentna metoda mora se koristiti biološka
metoda;

- uobičajeno biološko testiranje ne smije dokazati prisutnost diaretičkog
otrova (Diarrhetic Shellfish Poison - DSP) u jestivim dijelovima (u cijelom
tijelu ili pojedinim dijelovima koji se posebno jedu).

2) U nedostatku rutinskog testiranja na viruse i utvrđivanja virološkog
standarda, zdravstvene provjere se moraju temeljiti na broju fekalnih bakterija.

X. UVOZ ŽIVIH ŠKOLJAKA

Članak 23.

1) Žive školjke mogu se uvoziti ako potječu iz proizvodnih područja
država koje se nalaze na listi odobrenih država za uvoz u Republiku Hrvatsku.

2) Uvoznik mora ishoditi rješenje Uprave za veterinarstvo Ministarstva
poljoprivrede i šumarstva kojim se utvrđuje da ne postoje veterinarsko-zdravstvene
smetnje za uvoz školjaka, najkasnije 30 dana prije uvoza.

3) Određena vrsta školjaka može se uvesti u Republiku Hrvatsku radi
daljnjeg uzgoja uz pribavljenu suglasnost Uprave za ribarstvo Ministarstva
poljoprivrede i šumarstva te Državne uprave za zaštitu prirode i okoliša.

Članak 24.

U slučaju uvoza u Republiku Hrvatsku živih školjaka ili mlađa radi daljnjeg
uzgoja, mora se obaviti karantena.

XI. NADZOR NAD PROVOĐENJEM ODREDBI OVOG PRAVILNIKA

Članak 25.

1) Nadzor nad provođenjem odredbi ovog Pravilnika obavljaju nadležni
veterinarski inspektori.

2) U svrhu učinkovitog obavljanja nadzora iz stavka 1. ovoga članka,
ovlašteni veterinariu objektima iz članka 3. ovoga Pravilnika moraju
čuvati:

- nalaze obavljenih laboratorijskih pretraga;

- evidenciju o utrošenim etiketama;

- evidenciju o veterinarsko-zdravstvenoj ispravnosti pošiljaka;

- preslike izvoznih certifikata;

- utovarne i istovarne kartone;

- plan DDD programa objekta te dokaze o njegovom provođenju;

- plan uzorkovanja i rezultate monitoringa.

3) Evidencije iz stavka 2. ovoga članka čuvaju se 2 godine.

XII. ZAVRŠNE ODREDBE

Članak 26.

1) Uzorkovanje i monitoring u svezi provođenja odredbi ovog Pravilnika
provode se sukladno Programu praćenja kvalitete uzgajališta školjaka (PRILOG
6 ovog Pravilnika).

2) Na prijedlog Uprave za veterinarstvo, ministar poljoprivrede i šumarstva
donosi Plan praćenja kvalitete uzgajališta školjaka, za svaku kalendarsku
godinu, sukladno propisanom Programu iz stavka 1. ovoga članka.

3) Doneseni Plan može se mijenjati i nadopunjavati tijekom godine, ako
za to postoje opravdane potrebe.

4) Troškove propisanih ispitivanja i kontrola, u svezi provođenja odredbi
ovog Pravilnika, snosi fizička, odnosno pravna osoba kojoj je odobreno
obavljanje djelatnosti, ako se ti troškovi ne podmiruju iz državnog proračuna
ili iz drugih izvora.

Članak 27.

Pravne i fizičke osobe koje su prije stupanja na snagu ovoga Pravilnika
obavljale djelatnost uzgoja, izlova, pročišćavanja i stavljanja u promet
živih školjaka, moraju se uskladiti s njegovim odredbama do 31. prosinca
2000. godine.

Članak 28.

Ovaj Pravilnik stupa na snagu osmog dana od dana objave u "Narodnim
novinama".

Klasa: 320-01/99-01/1993

Urbroj: 525-01-99-01

Zagreb, 15. studenoga 1999.

Ministar
**mr. sc. Ivan Đurkić,** v.r.

**PROGRAM PRAĆENJA KVALITETE UZGAJALIŠTA ŠKOLJAKA**

I. SVRHA PROGRAMA

Svrha Programa praćenja kvalitete uzgajališta školjaka je:

a) izbjegavanje zlouporaba u odnosu na podrijetlo i odredište pošiljke
živih školjaka;

b) provjera mikrobiološke kakvoće živih školjaka u odnosu na područja
uzgoja i ponovnog polaganja;

c) provjera prisutnosti planktona koji stvaraju toksične tvari u vodama
na području uzgoja i polaganja, te biotoksina u živim školjkama;

d) provjera prisutnosti kemijskih zagađivala u mesu školjaka.

II.PARAMETRI I PLAN UZORKOVANJA

|  |  |  |
| --- | --- | --- |
|  | UČESTALOST | |
|  | PROIZ-      VOĐAČ | INSPEKTOR |
| **a) morska voda** | | |
| pH |  | kvartalno - II,V,VIII,XI |
| temperatura |  | mjesečno |
| boja |  | kvartalno - II,V,VIII,XI |
| suspendirana tvar |  | kvartalno - II,V,VIII,XI |
| salinitet |  | mjesečno |
| otopljeni kisik |  | mjesečno |
| naftni ugljikovodici |  | kvartalno - II,V,VIII,XI |
| fitoplanktonski sastav |  | petnaestodnevno |
| fekalni koliformi | mjesečno | kvartalno - II,V,VIII,XI |

|  |  |  |
| --- | --- | --- |
| **b) meso školjaka** | | |
| organohalogenizirane   tvari |  | polugodišnje - II,VIII |
| metali (Cd, Hg, Pb,    Zn, As) |  | polugodišnje - II,VIII |
| fekalni koliformi | mjesečno | kvartalno - II,V,VIII,XI |
| E. coli |  | kvartalno - II,V,VIII,XI |
| Salmonellla vrste | mjesečno | kvartalno - II,V,VIII,XI |
| PSP, DSP, ASP |  | petnaestodnevno |

U slučaju identifikacije potencijalno toksičnih fitoplanktonskih vrsta,
fitoplanktonski sastav mora se određivati jednom tjedno.

U istom slučaju jednom tjedno mora se određivati i sadržaj PSP, DSP
i ASP u mesu školjaka.

III. UZORKOVANJE I ANALITIČKE METODE

Uzorkovanje se mora obavljati na način da dobiveni podaci garantiraju
reprezentativnost za cijelo područje uzgoja.

*A) Morska voda*

Uzorkovanje fitoplanktona obavlja se mrežom promjera oka 20 mikrona,
i to vertikalnim povlačenjem od dna do površine mora. Količina filtrirane
vode izračunava se uzimajući u obzir veličinu otvora mreže i visinu kolone
vode kroz koju je mreža povučena. U slučaju kada je dubina mora manja od
1 m, mora se uzorkovati 1 l morske vode na pola dubine. Pored toga, na
svakoj se postaji crpcem uzima i uzorak vode na 3 razine (dno, sredina
i površina).

Morska voda za određivanje sadržaja otopljenog kisika, suspendirane
tvari i Ph uzorkuje se crpcem na 3 razine.

*B) Školjke*

Uzorak školjaka potrebnih za analizu sastoji se od najmanje 4 kg školjaka
tržišne veličine. Uzorak se sastoji od pojedinačnih uzoraka koji se uzimaju
na 3 razine (dno, sredina dubine i 50 cm ispod površine mora), na svakoj
postaji.

Odvojeni uzorci moraju se pomiješati, tako da se dobije jedinstveni
uzorak koji se smješta u čisti plastični spremnik (vrećicu), radi zaštite
od kontaminacije tijekom transporta. Spremnik se označava naljepnicom,
s naznačenim mjestom i vremenom uzorkovanja. Spremnici se moraju smjestiti
u prijenosne hladnjake i u najkraćem mogućem roku dopremiti u laboratorij.

*C) Kvalitativno-kvantitativna kontrola fitoplanktona i biotoksina*

Kvalitativno-kvantitativni sastav fitoplanktonske zajednice i utvrđivanje
prisutnosti potencijalno toksičnih fitoplanktonskih vrsta mora se obavljati
metodom po Utermohlu na inverznom mikroskopu.

Prisutnost biotoksina u školjkama utvrđuje se sljedećim standardnim
referentnim metodama:

|  |  |
| --- | --- |
| BIOTOKSIN | REFERENTNA METODA |
| **PSP** | Mouse bioassay, AOAC (1990) |
| **DSP** | Mouse bioassay, Yasumoto et al. (1995) |
| **ASP** | HPLC, Quilliam et al. (1995) |

*D) Higijensko-zdravstvena ispravnost školjaka i morske vode*

Sadržaj fekalnih koliforma i Salmonella vrsta u mesu školjaka određuje
se metodom MPN (sukladno odredbama propisa koji određuje mikrobiološke
standarde za namirnice).

Sadržaj fekalnih koliforma u vodi određuje se metodom membranske filtracije.

*E) Određivanje sadržaja kemijskih zagađivala u mesu školjaka*

Sadržaj metala u mesu školjaka određuje se metodom AAS, a sadržaj organohalogeniziranih
tvari metodom HPLC (sukladno odredbama propisa koji određuje mikrobiološke
standarde za namirnice).

*F) Fizičko-kemijski parametri morske vode*

Temperatura i slanost morske vode mjere se *in situ* CTD sondom,
a pH vrijednost se određuje pH-metrom, metodom po Winkleru.

Sadržaj suspendirane tvari određuje se vaganjem mase zaostatka na filteru
veličine pora 0,45 mikrona, nakon sušenja do konstantne težine pri temperaturi
od 80° C.

**PRILOG 7**

**KAKVOĆA VODE ZA ŠKOLJKE**

|  |  |  |  |  |
| --- | --- | --- | --- | --- |
| **PARAMETRI** | **Pokazatelj** | **Kontrole** | **Odobrene metode             analize** | **Minimalna        učestalost                  uzimanja uzoraka   i mjerenja** |
| **pH    pH jedinica** |  | 7 - 9 | - Elektrometrija     Mjereno na licu mjesta     u vrijeme uzimanja     uzoraka | Kvartalno |
| **Temperatura °C** | Ispuštanja koja utječu na     vode za školjke ne smiju     prouzročiti porast     temperature voda za više     od 2°C u odnosu na     vode u kojima nema    takvog utjecaja. |  | - Termometrija     Mjereno na licu    mjesta u vrijeme    uzimanja uzoraka | Kvartalno |
| **Boja (nakon    filtriranja) mg     Pt/I** |  | Ispuštanja koja utječu na            vode za školjke ne smiju      prouzročiti odstupanje      boje voda nakon      filtriranja za više od     10 mg Pt/l u odnosu na      vode bez takvog utjecaja. | - Filtriranje kroz     0 - 45 m m membranu    Fotometrijska metoda    koja koristi    platina/kobalt skalu | Kvartalno |
| **Suspendirane čestice      mg/l** |  | Ispuštanja koja utječu            na    vode za školjke ne smiju     prouzročiti porast sadrža-     ja lebdećih krutih tvari     u tim vodama za više od     30 % u odnosu na vode     bez takvog utjecaja. | - Filtriranje kroz 0 - 45 m    m membranu, sušenje na    105°C i vaganje     - Centrifugiranje (najma-    nje 5 min, sa srednjim    ubrzanjem 2800 do    3200, sušenje na 105°C    i vaganje) | Kvartalno |
| **Salinitet** | 12 - 38 | < 40     - Ispuštanja koja utječu     na vode za školjke ne     smiju prouzročiti porast     saliniteta za više od     10 % u odnosu na     salinitet voda bez     takvog utjecaja. | Kondukciometrija | Mjesečno |
| **Otopljeni kisik    Zasićenost %** | < 80 % | > 70% (prosječna     vrijednost)     - Ako pojedinačno mje-     renje pokaže vrijednost     nižu od 70% mjerenje     se ponavlja.     - Pojedinačno mjerenje     ne smije pokazati vrijed-     nost nižu od 60%, osim     ako nema štetnih     posljedica za razvoj     kolonija školjaka. | - Winklerova metoda    - Elektrometrijska  metoda | Mjesečno, uz najmanje   1 uzorak koji predstav\_  lja uvjete s niskom  razinom kisika na dan  uzimanja uzoraka,  međutim ako se sumnja  na veće dnevne  varijacije, uzimaju se  najmanje 2 uzorka u 1 danu. |
| **Naftni ugljikovodici** |  | Ugljikovodici ne smiju     biti prisutni u vodama za     školjke u količinama     koje bi:     - proizvele vidljivi film     na površini vode i/ili     talog na školjkama     - štetno utjecale na školjke | Vizualni pregled | Kvartalno |
| **Organohalogenizirane      tvari** | Koncentracija svake od  tvari u mesu školjaka  mora biti ograničena  tako da doprinosi  visokoj kakvoći  proizvoda od školjaka. | Koncentracija svake od  tvari u vodi za školjke  ili njihovo mesu ne  smije doseći razinu na  kojoj počinje štetno  utjecati na školjke i   ličinke. | Plinska kromatografija  nakon izlučivanja uz  pomoć odgovarajućih  otapal i pročišćavanja | Polugodišnje |
| ``` Metali:                    mg/l
 Arsen           As          8
 Kadmijum        Cd          1
 Krom            Cr          1
 Živa            Hg          1
 Nikal           Ni        2,5
 Olovo           Pb          1
 Cink            Zn      1,1 g/kg
                 u suhoj tvari
 ``` | Koncentracija svake od   tvari u mesu školjaka  mora biti ograničena  tako da doprinosi  visokojkakvoći  proizvoda od školjaka | Koncentracija svake od   tvari u vodi za školjke  ili njihovom mesu ne  smije doseći razinu na  kojoj počinje štetno  utjecati na školjke i  ličinke. |  | Polugodišnje |
| **Fekalni    koliformi/100 ml** | < 30 u mesu školjaka i   međuljušturnoj tekućini |  | Metoda razrjeđivanja s  fermentacijom u   tekućim supstratima u  najmanje 3 cjevčice u 3  razrjeđivača.  Razvoj kulture iz  pozitivnih cjevčica na  potvrdnom mediju.  Brojanje prema MPN  (najvjerojatniji broj).  Temperatura inkubacije  39-49°C | Kvartalno |
| **Tvari koje utječu na    okus školjaka** |  | Koncentracija niža od     one koja je uzrok     pogoršanja okusa     školjaka | Pregled školjaka  kušanjem okusa, ako je  pretpostavljena prisut-  nost jedne od takvih  tvari |  |
| **Saksitoxin (proizve-     den od strane    dinoglagelata)** |  |  |  |  |

![](dodatni/371537.gif)

![](dodatni/371538.gif)

![](dodatni/371539.gif)

![](dodatni/371540.gif)

Pravilnik, NN 129/1999-2040
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)